Rozhodnutie Komisie
z 28. februára 1997
ustanovujúce zoznam tretích krajín, z ktorých sú členské štáty oprávnené dovážať mäsové výrobky
(Text s významom pre EHP)
(97/222/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch zdravotnej a veterinárnej inšpekcie pri dovoze hovädzieho dobytka, ošípaných, oviec a kôz, čerstvého mäsa alebo mäsových výrobkov z tretích krajín [1], naposledy zmenenú a doplnenú smernicou 96/91/ES [2], a najmä na jej články 21, písm. a) a 22,
so zreteľom na smernicu Rady 92/118/EHS zo 17. decembra 1992, ktorá ustanovuje požiadavky na zdravie zvierat a zdravie ľudí platné v obchode a dovoze do spoločenstva pre výrobky, ktoré nepodliehajú týmto požiadavkám stanoveným konkrétnymi pravidlami spoločenstva, na ktoré sa vzťahuje príloha A (I) k smernici 89/662/EHS a v prípade patogénov k smernici 90/425/EHS [3], naposledy zmenenej a doplnenej smernicou 96/90/ES [4], a najmä na jej článok 10, ods. 2, písm. c),
keďže rozhodnutie Rady 79/542/EHS [5], naposledy zmenené a doplnené rozhodnutím Komisie 97/160/ES [6] obsahuje zoznam tretích krajín, z ktorých členské štáty povoľujú dovoz, medziiným, mäsových výrobkov vyrobených z mäsa hovädzieho dobytka, ošípaných, nepárnokopytníkov, oviec a kôz;
keďže rozhodnutie Komisie 91/449/ES [7], naposledy zmenené a doplnené rozhodnutím 96/92/ES [8], ktoré ustanovuje zoznam tretích krajín, z ktorých sú členské štáty oprávnené dovážať mäsové výrobky z hovädzieho dobytka, ošípaných, zvierat koňovitých, oviec a kôz;
keďže rozhodnutie Komisie 94/85/ES [9], naposledy zmenené a doplnené rozhodnutím 96/2/ES [10] obsahuje zoznam tretích krajín, z ktorých členské štáty povoľujú dovoz čerstvého hydinového mäsa; keďže tento zoznam sa uplatňuje aj na mäsové výrobky vyrobené z hydinového mäsa;
keďže rozhodnutie Komisie 94/86/ES [11], naposledy zmenené a doplnené rozhodnutím 96/137/ES [12] obsahuje zoznam tretích krajín, z ktorých členské štáty povoľujú dovoz zveriny z voľne žijúcej zveri; keďže tento zoznam sa uplatňuje aj na dovoz mäsových výrobkov vyrobených zo zveriny z voľne žijúcej zveri;
keďže rozhodnutie Komisie 94/278/ES [13], naposledy zmenené a doplnené rozhodnutím 96/344/ES [14] obsahuje zoznam tretích krajín, z ktorých členské štáty povoľujú medziiným dovoz mäsových výrobkov vyrobených z mäsa králikov, zo zveriny z pernatej zveri z farmových chovov a zo zveriny z kožušinovej zveri z farmových chovov;
keďže rozhodnutie Komisie 91/449/EHS bolo zrušené rozhodnutím Komisie 97/221/ES [15];
keďže je potrebné zostaviť zmenený a doplnený zoznam schválených tretích krajín, z ktorých členské štáty povoľujú dovoz mäsových výrobkov vyrobených nielen z mäsa hovädzieho dobytka, ošípaných, zvierat koňovitých, oviec a kôz, ale aj z mäsa zo zveri z farmových chovov, domácich králikov a voľne žijúcej zveri;
keďže kategórie mäsových výrobkov, ktoré je možné dovážať z tretích krajín závisia na zdravotnej situácii v tretích krajinách alebo častiach tretej krajiny, kde sa vyrába; keďže na to, aby sa mohli dovážať musia byť určité mäsové výrobky podrobené osobitnému ošetreniu;
keďže smernica Rady 77/99/EHS [16], naposledy zmenená a doplnená smernicou Rady 95/68/ES [17], definuje mäsový výrobok stanovením minimálnych požiadaviek na ošetrenie; keďže určité tretie krajiny alebo určité časti tretích krajín, ktoré sa nachádzajú vo vyššie uvedených zoznamoch, majú povolené len dovozy mäsových výrobkov, ktoré boli podrobené úplnému tepelnému ošetreniu;
keďže rozhodnutie 97/221/ES ustanovuje podmienky zdravia zvierat a veterinárne osvedčovanie, ktoré musia členské štáty uplatňovať na dovoz mäsových výrobkov z tretích krajín;
keďže je potrebné ustanoviť minimálne ošetrenie potrebné pre dovoz týchto výrobkov z tretích krajín, ktoré ich vyrábajú;
keďže opatrenia ustanovené týmto rozhodnutím sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Členské štáty povolia dovozy mäsových výrobkov v zmysle definície rozhodnutia 97/221/ES z tretích krajín alebo z častí tretích krajín, ktoré sa nachádzajú na zoznamoch v častiach I, II a III prílohy, ak boli podrobené príslušnému ošetreniu v zmysle časti IV prílohy a je k nim priložené príslušné veterinárne zdravotné osvedčenie ustanovené rozhodnutím Komisie 97/221/ES.
Článok 2
Toto rozhodnutie sa bude uplatňovať od 1. marca 1997.
Článok 3
Toto rozhodnutie je adresované členským štátom.
V Bruseli 28. februára 1997